2015இன் பின்னர் சிரியாவில் தாக்குதல் செய்ய முன்னர் இஸ்ரேல் இரசியாவிற்கு அறிவித்துவிட்டு செய்வதை வழமையாகக் கொண்டுள்ளது. ஆனால் 2018 செப்டம்பர் 18-ம் திகதி இஸ்ரேலிய வான்படையினர் ஒரு நிமிடம் முன்னதாகவே தமது தகவலை இரசியாவிடம் தெரிவித்தனர். அமெரிக்கத் தயாரிப்பான F-16 விமானங்கள் சிரியாவில் தாக்குதல் செய்யத் தொடங்கியவுடன் சிரிய ஏவுகணை எதிர்ப்பு முறைமை செயற்படத் தொடங்கியது. அப்போது வானில் பறந்து கொண்டிருந்த இரசிய வேவு விமானமான Ilyushin Il-20 சிரியாவின் ஏவுகணைத் தாக்குதலுக்கு உள்ளானது. அதில் பயணித்த 15 பேரும் கொல்லப்பட்டனர். ஆரம்பத்தில் இஸ்ரேலியர்களால் இரசிய விமானம் சுட்டு வீழ்த்தப்பட்டதாக தகவல்கள் வெளியாகின. இரசியத் தரப்பில் இருந்து இஸ்ரேலுக்கு எதிரான கருத்துக்கள் வெளிவிடப்பட்டன. இரசியப் பாதுகாப்புத் துறை அமைச்சர் இஸ்ரேலிய F-16 இரசிய விமானங்களுக்கு பின்னால் மறைந்து பறந்ததாகக் குற்றம் சாட்டினார். இரசியாவிற்கான இஸ்ரேலியத் தூதுவர் இரசிய வெளியுறவுத் துறையின் பணிமனைக்கு அழைத்து விளக்கமும் கோரப்பட்டது. பின்னர் உண்மை நிகழ்வு வெளிவந்ததும். இரசிய அதிபர் விளடீமீர் புட்டீன் இஸ்ரேலுக்கும் இரசிய விமானம் வீழ்த்தப்பட்டதற்கும் நேரடித் தொடர்பில்லை என்றார். சங்கிலித் தொடரான விபத்தான துன்பியல் நிகழ்வுகளால் (“a chain of tragic accidental circumstances”) தமது விமானம் வீழ்த்தப்பட்டதாக புட்டீன் தெரிவித்தார்.